**Gamma Cromàtica**

La intervenció que veureu a la sala Capítol dels Llecs de la Cartoixa d’Scala Dei presenta una gamma cromàtica local, de les moltes gammes possibles que es poden extreure de plantes i fruits de la comarca del Priorat.

Realitzar una gamma cromàtica amb plantes i fruits locals és un procés molt lent que demana el seu propi ritme, que no es pot accelerar o fer anar al ritme que un vulgui. Aquest procés implica diferents fases: collir la planta o el fruit (primavera), peparar la planta abans de l’extracció del color, extreure el color (mitjançant bullides i evaporacions successives que permeten fer diferents gradacions d’un mateix color o bé mitjançant banys de sulfat alumínic i carbonat de sosa que permeten obtenir un color més estable i alhora extreure’n pigment), filtrat, conservació i assecat d’algunes extraccions, la preparació del suport, les proves de color per veure la reacció del color a determinats components, etc.

En total s’han realitzat cent toves de fang pintades amb una base blanca. S’han tractat 16 plantes i fruits locals: pinyes (*Pinus* sp.) ginebró (*Juniperus communis*), macarulles (*agalles, gal.les*), amargot (*Urospemum dalechampii)*, rosella (*Papaver*), romaní (*Salvia rosmarinus*), clofolles seques d’ametlla, sempreviva (*Helichrysum stoechas*), coronil·la (*Coronilla*), heura (*Hedera helix*), escorça d’olivera, fulla d’olivera, farigola (*Thymus vulgaris*), llentiscle (*Pistacia lentiscus*), clofolla de ceba (*Allium cepa*) i vi. Algunes d’aquestes plantes i fruits han estat collits en diferents indrets de la comarca i altres ens les han donat veïns i veïnes.

Acompanyant les cent toves, trobem quatre plafons de fusta on parlen la farigola, el llentiscle, la ceba i la pinya del pi.

A banda de l’extracció i el tractament del color, en aquesta intervenció he jugat amb les reaccions que creen els colors naturals quan entren en contacte amb determinats components (acceptats per l’ofici tintorer) com són el sulfat de ferro (ferros vells deixats en remull durant dies), el coure (cables de la llum macerats amb vinagre blanc), el bicarbonat, l’aigua de lleixiu, l’àcid cítric (suc de llimona), el sulfat alumínic potasic (alum), la pols de taní i el carbonat de sosa.

El color que veureu en aquesta intervenció és un color viu (amb vida, que no vol dir pujat de to), un color natural que sempre està en procés de canvi i transformació. És un color sensible a la llum que fàcilment s’altera i canvia fins arribar a una tonalitat uniforme que tendeix al marró o gris. Generalment el color que veureu tendeix a harmonitzar-se. És un color que mai funciona sol sinó que escolta, s’harmonitza i s’integra fàcilment amb els colors que té a la vora.

Com que el color és viu, requereix un procés diferent de pintar al que estem acostumats. És un procés que demana entendre les peculiaritats de cada planta, les seves reaccions i els seus comportaments en relació a altres plantes i components. Per tant podríem dir que és un color que té unes particularitats que, si es coneixen, permet crear des d’una vessant diferent de la que estem acostumats. El procés de pintar requereix conèixer la relació i la reacció de cada planta i cada color específic. Per tant, no és un procés que s’orienti a representar res en concret, a imposar una intenció, sinó a ser dins un univers de canvis i transformacions constants i difícils de preveure a l’avançada. En aquest procés, la meva aportació ha estat l’atenció, la cura i sobretot conèixer i treballar des d’una àmplia gradació de moviments, ritmes (que van del ràpid al lent, que tenen una sonoritat i que marquen un Fer) i forces (que van de la pressió o la gravetat a la lleugeresa o la ingravidesa, de l’atracció a la repulsió,etc. ). Des d’aquest llenguatge ens trobem dins un camp de forces comú.

Els moviments i les gestualitats que es poden veure representats en aquesta intervenció no s’han de mirar des de la semblança o des de la cerca d’una determinada intenció sinó que s’han de veure com una parla. Aquí he intentat presentar els elements per sí mateixos per tal que siguin ells els que parlin. Així, com passa amb el so o l’olor, també cal sentir què n’emana. Les dues gestualitats que veiem representades a la sala, ajuden a donar direcció a aquesta exhalació.

La gamma cromàtica que aquí es presenta ha estat possible gràcies a l’assessorament i l’acompanyament de la Montserrat Domingo i la Roser Melero i la col.laboració del Josep Palet, el Roger Guinau, la Josefina Martí, el Joma Rius i el Jordi Vilar.